**ПРИЈЕПОЉСКА ГИМНАЗИЈА**

**ПРИЈЕПОЉЕ**

**ПРАВИЛНИК**О УПОТРЕБИ МОБИЛНОГ ТЕЛЕФОНА, ЕЛЕКТРОНСКОГ УРЕЂАЈА И ДРУГОГ СРЕДСТВА У ДОУНИВЕРЗИТЕТСКОМ ОБРАЗОВАЊУ

**ПРИЈЕПОЉСКА ГИМНАЗИЈА** **У ПРИЈЕПОЉУ**

**У Пријепољу, 2024. године**

На основу чл. 99. став 3, чл. 109. став 3. и чл. 119. став 1 тачка 1) а у вези са чл. 83. став 8. и 9. Закона о основама система образовања и васпитања („Сл. гласник РС“, бр. 88/2017, 27/2018-др. закони, 10/2019, 6/2020, 129/2021 и 92/2023) и чл. \_\_\_\_\_\_\_\_\_\_ Статута Пријепољске гимназије у Пријепољу, а на основу Смерница за употребу мобилног телефона, електронског уређаја и другог средства у доуниверзитетском образовању које је донео Завод за вредновање квалитета образовања и васпитања, школски одбор Пријепољске гимназије, на седници одржаној дана \_\_\_\_\_\_.2024. године доноси

**ПРАВИЛНИК**

**о употреби мобилног телефона, електронског уређаја и другог средства у доуниверзитетском образовању**

**I ОСНОВНЕ ОДРЕДБЕ**

**Члан 1.**

Овим правилником се уређује употреба мобилног телефона, електронског уређаја и другог средстваод стране ученика, родитеља ученика, односно других законских заступника ученика (у даљем тексту: родитељи), запослених и трећих лица у Школи.

Поштовањем овог правилника обезбеђује се  успешно одвијање образовно-васпитног рада кроз примену дигиталних уређаја у форми планираног, континуираног и интегрисаног скупа образовних активности којима управља наставник, креира безбедно образовно-васпитно окружење и доприноси изградњи дигиталних компетенција, са циљем да се смање ризици који се јављају услед прекомерне и неадекватне изложености дигиталним садржајима, осигура добробит ученика и унапреди квалитет њиховог образовања.

**Члан 2.**

Терминолошка и појмовна одређења, у смислу овог правилника, имају следеће значење:

1) дигитална компетенција представља скуп знања, вештина, ставова и вредности које омогућавају самостално и безбедно коришћење дигиталне технологије у различитим контекстима (комуникација, учење, активно учешће у друштву, итд.). Дигитална компетенција је сложена, надограђује се на сет постојећих компетенција (језичка, математичка). Такође, не може се свести на овладавање техничким аспектима коришћења дигиталних уређаја већ укључује и когнитивне и социо-емоционалне вештине.

2) дигитални уређај означава рачунар, лаптоп, таблет, паметни мобилни телефон, технологију која се може носити (као што су паметни сатови и слушалице) и друге уређаје који могу да примају, чувају, обрађују и деле дигиталне информације и да се повежу са апликацијама, веб локацијама и другим онлајн услугама. Овај термин односи се на мобилни телефон, електронски уређај и друго средство.

3) лични дигитални уређај ученика означава било који дигитални уређај унесен у школу који је у власништву ученика (или његове породице).

4) хибридна настава представља флексибилан приступ организацији наставе који подразумева комбиновање непосредног рада у школи и онлајн наставе. За време хибридне наставе није обавезно да наставници и ученици током читавог трајања образовно-васпитног рада буду у непосредном контакту, већ се њихов удео планира у односу на дати контекст (нпр. природу предмета, потребе и узрасне карактеристике ученика и сл.).

5) систем за управљање учењем је специјализовани софтвер који се користи за планирање и реализацију активног наставног процеса у онлајн окружењу, у коме је обезбеђена интеракција свих актера, као и услови за процену ученичких постигнућа.

**Члан 3.**

На почетку сваке Школске године, обавеза је одељењских старешина да ученике, родитеље и законске заступнике упознају са предвиђеним правилнима дефинисаним овим Правилником.

Сваки родитељ или законски заступник ученика дужан је да потпише образац са изјавом да је текст Правилника прочитао, да му је јасна његова примена и да је сагласан са његовом применом.

Образац изјаве сагласности је саставни део овог правилника и дат је у прилогу.

**II НАЧИН УПОТРЕБЕ МОБИЛНОГ ТЕЛЕФОНА, ЕЛЕКТОРНСКОГ УРЕЂАЈА И ДРУГОГ СРЕДСТВА**

**Члан 4.**

Дигитални уређаји Школе користе се на начин и по инструкцијама предметног наставника и исти се након употребе одлажу на начин и правилима које утврди предметни наставник.

У случају коришћења личних дигиталних уређаја у току непосредне наставе или у случају хибридне наставе ученик је дужан да по налогу наставника користи систем за управљање учењем.

 **III УПОТРЕБА МОБИЛНОГ ТЕЛЕФОНА, ЕЛЕКТОРНСКОГ УРЕЂАЈА И ДРУГОГ СРЕДСТВА ОД СТРАНЕ УЧЕНИКА**

**Члан 5.**

Употреба мобилног телефона, електронског уређаја и другог средствау школи за време часова од стране ученика је строго забрањена. Мобилни телефони, електронски уређаји и друга средства морају бити искључени за време боравка у школи и не смеју се користити током наставе, без одобрења наставника.

За све време боравка у школи мобилни телефони, електронски уређаји и друга средства морају бити искључени и одложени у ђачке торбе, односно ранчеве.

Изузетно од става 1. и 2. овог члана, ученици имају могућност да за време наставе, само уз дозволу наставника, у циљу обраде одговарајуће наставне јединице, користе мобилни телефон, електорнски уређај или друга средства, или у ситуацији ако имају хитани случај, могу да се јаве кући, уз одобрење наставника.

**Ученици имају право да у току малог и великог одмора користе мобилне телефоне, електронске уређаје и друга средства за комуникацију звањем, слањем СМС порука или коришћењем друштвених мрежа, као и других апликација за комуникацију.**

Мобилне телефоне, електронске уређаје и друга средстваученик носи на сопствену одговорност и одговорност родитеља/законских заступника. Школа не преузима одговорност за личне дигиталне уређаје ученика уколико се изгубе, позајме, оштете или буду украдени и слично.

**Члан 6.**

Ученик не сме да користи мобилне телефоне, електронске уређаје и друга средстваза снимање, пренос или објављивање фотографија, аудио или видео-записа других ученика, наставника и било каквог наставног материјала без писменог пристанка свих страна.

Лични дигитални уређаји не смеју се користити у тоалетима, свлачионицама или било ком простору у школи.

Слике, видео и аудио датотеке снимљене у школи не смеју се преносити нити објављивати у било ком тренутку без изричите дозволе наставника или друге одговорне особе у школи.

У Школи је строго забрањено коришћење друштвених мрежа преко мобилних телефона, електронских уређаја или других средстава ученика.

Уколико се утврди да је ученик користио слике или снимке других ученика, наставника или запослених Школе, постављао их на друштвене мреже, против ученика ће бити покренут васпитно-дисциплински поступак у складу са Законом, важећим прописима и општим актима Школе.

**Члан 7.**

Све одредбе овог правилника које се односе на употребу мобилних телефона, електронских уређаја и других средствау школи на часовима и одморима, односе се и на школске активности унутар и ван Школе (посете, излети, екскурзије, наставе у природи и слично).

**Члан 8.**

Директор на захтев родитеља или законског заступника ученика одлучује о појединачним захтевима за изузеће од примене правила употреба дигиталних уређаја и личних дигиталних уређаја дефинисаних овим Правилником уколико је то у складу са здравственим потребама ученика или представља део додатне образовне подршке појединим ученицима да на исти начин учествују као и сви остали у образовању.

Захтев се подноси писмено са образложењем конкретног проблема ученика који се оваквим изузећем превазилази, уз достављање неопходног доказа.

**Члан 9.**

Употребом дигиталног уређаја и личног дигиталног уређаја у сврхе којима се угрожавају права других или у сврхе преваре у поступку оцењивања ученик чини тежу повреду обавезе ученика, дефинисану Законом о основама система образовања и васпитања члан 83. став 8. тачка 7.

**Члан 10.**

Било који члан школског особља може захтевати од ученика да поштује правила употребе личног дигиталног уређаја дефинисана овим Правилником.

Уколико ученик не испуни захтев, мобилни телефон, електронски уређај или друго средство му се одузима у присуству сведока, ставља у коверту означену његовим именом, коверта се лепи и оставља код директора, стручног сарадника или секретара, а исти родитељ/законски заступник може преузети по окончању наставе.

**Члан 11.**

У случају теже повреде обавеза од стране ученика коришћењем мобилног телефона, електронског уређаја или другог средства супротно одредбама закона и одредбама школског Правилника, Школа ће конкретан уређај одузети ученику, одложити га у коверту коју ће запечатити и оставити код директора, стручног сарадника или секретара до доласка родитеља/законског заступника ученика или надлежног државног органа.

Школа неће претраживати садржај личних дигиталних уређаја ученика већ ће поступање са неовлашћено начињеним садржајем од стране ученика препустити надлежном државном органу, а у зависности од околности конкретног случаја предузеће све што је неопходно да материјал не буде уништен до његове предаје на даље поступање.

**Члан 12.**

Ученици су обавезни:

1) да се придржавају Правила понашања у Школи и других општих аката Школе у просторијама Школе и школском дворишту, на другом месту на којем се изводи образовно-вас­пит­ни рад, као и на путу између куће и Школе;

2) да за време образовно-васпитног рада поштују забрану употребе мобилног телефона, електронских уређаја и других средствакојима се може ометати рад.

**IV УПОТРЕБА МОБИЛНИХ ТЕЛЕФОНА, ЕЛЕКТОРНСКИХ УРЕЂАЈА И ДРУГИХ СРЕДСТАВА ОД СТРАНЕ НАСТАВНИКА/ЗАПОСЛЕНИХ**

**Члан 14.**

Наставници имају могућност да за време наставе, у сврху одржавања наставе и циљу лакше презентације материјала планираног за обраду одговарајуће наставне јединице, користе мобилни телефон, електорнски уређај или друга средства.

У друге сврхе, коришћење мобилног телефона, електронског уређаја или других средстава којима се може ометати редован процес рада, је забрањено.

**Члан 15.**

Сви запослени у Школи су дужни:

1) да се придржавају Правила понашања у Школи и других општих аката Школе;

2) да за време образовно-васпитног рада поштују одредбе овог Правилника о употреби мобилног телефона, електронског уређаја или других средстава.

**V УПОТРЕБА МОБИЛНИХ ТЕЛЕФОНА ЕЛЕКТОРНСКИХ УРЕЂАЈА И ДРУГИХ СРЕДСТАВА ОД СТРАНЕ РОДИТЕЉА И ТРЕЋИХ ЛИЦА**

**Члан 16.**

Родитељи и трећа лица (у даљем тексту: остала ли­ца) обавезни су да поштују Правила понашања и друге опште акте Школе.

**Члан 17.**

Родитељи, поред обавеза које су заједничке за сва остала лица, имају и следеће обавезе:

* да на позив органа Школе, одељенског старешине, стручног сарадника или наставника дођу у Школу;
* да редовно долазе на родитељске састанке и да се интересују за учење и вла­дање свог детета;
* да сарађују са одељењским старешином и предметним наставницима у вези са употребом и коришћењем мобилног телефона, електронског уређаја и другог средства;
* да на родитељским састанцима, седницама и скуповима које организује Школа угасе или утишају свој мобилни телефон, електорнски уређај или друго средство;
* да обавезно обавесте одељењског старешину о промени броја мобилног телефона;
* да пружају подршку Школи у остваривању васпитног рада.

Строго је забрањено сликање или снимање деце, наставника, других запослених и трећих лица у Школи, испред Школе или у дворишту Школе без њихове изричите дозволе.

**Члан 18.**

Уколико постоји потреба и интересовање ученика, родитеља или законских заступника Школа може организовати додатну размену мишљења током трајања школске године како би се разговарало о изазовима примене информационо-комуникационих технологија у образовном процесу уопштено, са посебним освртом на употребу личних дигиталних уређаја ученика.

Директор може именовати одговорно лице у школи које ће бити надлежно да прати имплементацију усвојених правила, као и спровођење одредби Правилника. На основу тог праћења, као и мишљења свих заинтересованих страна Правилник треба периодично ревидирати и ажурирати како би одражавао промене.

Евентуално ажурирање Правилника врши се по правилу једанпут годишње у периоду када нема непосредне наставе.

**VI ПРЕЛАЗНЕ И ЗАВРШНЕ ОДРЕДБЕ**

**Члан 19.**

Према ученицима и запосленима који чине повреде обавеза и повреде забрана, примењиваће се мере које су утврђене законом или општим актом Школе.

Према родитељима односно другим законским заступницима и трећим лицима који чине повреде правила понашања Школе и повреде забрана, примењиваће се мере које су утврђене законом.

На права, обавезе и одговорности ученика, који нису уређени овим Правилником примењују се одговарајуће одредбе закона и других прописа.

 **Члан 20.**

Овај Правилник биће објављен на огласној табли Школе и на званичном сајту Школе.

**Члан 21.**

Правилник ступа на снагу осмог дана од објављивања на огласној табли Школе

ПРЕДСЕДНИК ШКОЛСКОГ ОДБОРА

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Владимир Ђурић

**Прилог**

На основу чл. 3. Правилника о употреби мобилног телефона, електронског уређаја и другог средства број \_\_\_\_\_\_\_\_\_\_\_\_\_\_\_\_ од \_\_\_\_\_\_\_\_\_\_\_\_\_ године дајем следећу

ИЗЈАВУ

Ја (*име и презиме родитеља или законског заступника, адреса и др.*), родитељ/законски заступник ученика (*име и презиме ученика, одељење*) упознат сам са садржином Правилника о употреби мобилног телефона, електронског уређаја и другог средства и правима, обавезама и одговрностима које из њега произлазе, јасна ми је његова примена и сагласан сам са његовом применом.

У Пријепољу,

дана (*датум*) године

ЛИЦЕ КОЈЕ ДАЈЕ САГЛАСНОСТ

\_\_\_\_\_\_\_\_\_\_\_\_\_\_\_\_\_\_\_\_\_\_